Урок: В СЪПРИЧАСТНОСТ И РАЗБИРАНЕ

Анка Жекова, старши учител в СУ ,,Димчо Дебелянов” – гр. Бургас

Темата е разработена в четири часа по 40 мин. на 19.10.2017; 24.10.2017 г.-теоретично

и на 28.11.2017 г. – практичиеско занятие

***,,Понякога – каза Пух, - най-малките неща***

***заемат най-голямо място в сърцето ти.***

***Малко Внимание, малко Мисъл за другите-***

***и всичко би изглеждало иначе!”***

ЦЕЛ НА УРОКА:

Формиране на: умения за общуване с възрастните хора; знания за етапите на човешкия живот и необходими грижи за добър жизнен статус; знания за филантропията като даряване и споделяне на време, умения и средства за общото благо.

ОПИСАНИЕ:

Първото занятие започнах с въпроса: Обичате ли да ходите при дядо и баба? Настана истинско веселие в класа. Учениците се оживиха и започнаха един през друг да разказват с усмивка колко е хубаво да бъдат при дядо и баба. Оставих ги във властта на емоцията за няколко минути. Помолих да споделят какво им носи това общуване. Отговорите могат да се обобщят в следните думи: спокойствие, задоволство, радост, споделени тайни, вкусни неща за похапване, смях. Разговорът продължи с настроение около отговори на въпросите: Радват ли се дядо и баба на моите посещения? Какво правим заедно? За какво обичат да ми разказват те?

След приятните емоции зададох въпроса От какво се оплакват дядо и баба? Това промени настроението бавно. Насочих разговора към етапите на човешкия живот, като обърнах сериозно внимание на последния – старостта. Учениците знаеха някои от характеристиките на този етап, особено онези, свързани с видимите, физически белези на тази възрастова човешка група. Помолих ги да си представят как биха вървели, ако в обувките им има бобено зърно или малко камъче. После пък трябваше да отговорят как се пише красиво и четливо с ръкавици, пълни с памук. На лицата се изписаха гримаси на болка и дискомфорт. Възложих им две задачи за домашна:

1.Да напишат съчинение на тема ,,Моите най-добри възрастни приятели” и 2. Да се опитат у дома да ходят с бобени зърна в обувките; да пишат с домакински ръкавици, пълни с памук и да разговарят с памучни тампони в ушите.

Второто занятие започна с четене на написаните съчинения. Толкова обич имаше във всяка написана дума! Учениците говореха за дядо и баба като ,,моите най-добри приятели, които ме разбират, забавляват, истински ме обичат, имат време за мене”. Отбелязваха трудолюбието на възрастните, тяхното търпение, проявено към внуците и собственото време, което даряват на вниците си. Децата говорят и с гордост за своите възрастни приятели, споделяйки техните постижения в годините на активен професионален живот. Пишат за желанието да вървят по техните стъпки.

С въпроса : Знаете ли какво се случва с възрастните, които по различни причини, нямат близки, които да се грижат за тях? Насочих разговора към изпълнение на следващата задача на занятието. Да, четвъртокласниците знаеха много добре отговора на този въпрос. Настроението се промени. Обсъдихме с какво можем да помогнем на такива хора? Децата се разделиха на групи и обсъдиха. Споделиха идеи за посещение в дом за стари хора. Настроението се завърна. Идеите за съдържанието на такова гостуване бяха много и доста интересни. Всеки предлагаше какво да се направи. Сформирахме екип от няколко деца, които да запишат всички предложения. Мислите ли, че това е дарителство? – запитах аз. Учениците съзнаваха, че даряването на време, на емоция е филантропия и бяха готови да реализират тази доброволческа инициатива.

На 14.11.2017 г. изслушахме идеите за гостуването. Възникна идея да поканим по-големи ученици от музикалните паралелки в училището, за да обогатят нашата програма и ,,така да станат доброволци, заедно с нас”.

ГОСТУВАНЕТО в Дом за възрстни хора ,,Цвета и Анка Върбанови” – гр. Бургас осъществихме на 28.11.207 г. По време на пътуването четвъртокласниците и музикантите от училището ни: Петко-гайдар,призьор от международни и национални конкурси и гордост за града, Митко - певец и Диян – гъдулар, се сближиха много бързо. И едните, и другите бяха в емоционална еуфория, предизвикана от предстоящото посещение.

В Дома ни очакваха въпреки неудобния час за това – 15,00. Четвъртокласниците се организираха набързо, защото бяха подготвили своята програма стъпка по стъпка. ,,Това е нашият първи проект и е важен за нас.” – казваха и работиха упорито и с желание. Децата реализираха своя проект наистина вълнуващо, с много настроение. Възрастните хора ги подкрепяха и с желание се включиха в организираните игри; аплодираха детските изпълнения. Когато засвири гайдат и думна тъпанът, емоцията се отключи. Младите музиканти поднесоха удивително красив концерт от странджански мелодии. После се хванахме на хоро. Неусетно премина времето за гсотуване. Децата благодариха на възрастните си приятели за оказаното внимание. Отправиха пожелания за Коледа и за Новата година. Изразиха желание за още нови срещи. Преди да се сбогуваме, направихме снимки за спомен. И както се случва при дядо и баба - дойде изненадата и наградата: Добрите хора от Дома подариха на всички свои гости красиви шалове и чорапи, изработени от тях за студените зимни дни. Такава радост настана!!!

Когато останахме сами навън, учениците изразиха всичко преживяно и споделено с думите: ,,Кога ще дойдем пак?”

ОТ КОМЕНТАРИТЕ В ЧАС:

Митко: Дядо и баба на село стават рано сутрин, за да нахранят животните. На мен ще ми е много трудно, ако съм на тяхно място...,,Никога няма да забравя забавленията ми, когато ходя на гости при моите дядовци и баби.”

Кирил: ... ,, При тях ми е интересно и забавно.”

Габриела: ... ,,Знам, че той ми дава шоколад и винаги ще ме подкрепя и обича.”

Елиф: ,,Толкова беше хубаво! Ние наистима станахме приятели с възрастните хора.”

Симеон :,,То не било страшно! Кога ще дойдем пак?”